b'\n_START_ARTICLE_\nVrtni polh\n_START_SECTION_\nOpis\n_START_PARAGRAPH_\nVrtni polh obi\xc4\x8dajno zraste med 10 in 15\xc2\xa0cm v dol\xc5\xbeino in ima rep dolg med 8 in 14,5\xc2\xa0cm, ki je proti koncu \xc4\x8drn z belim \xc4\x8dopom. Obi\xc4\x8dajno tehta odrasel osebek med 60 in 140 g. Barva ko\xc5\xbeuha je rjava ali siva, trebuh je bel. Za vrtne polhe so zna\xc4\x8dilni \xc4\x8drni kolobarji okoli o\xc4\x8di, u\xc5\xa1esa pa so relativno velika v primerjavi z glavo. Dlaka je kratka._NEWLINE_Po zunanjem izgledu mu je zelo podoben drevesni polh (Dryomys nitedula), ki pa nima bele konice repa.\n_START_SECTION_\nRaz\xc5\xa1irjenost\n_START_PARAGRAPH_\nKljub imenu je vrtni polh prebivalec gozdov. Najpogostej\xc5\xa1i je v ju\xc5\xbeni Evropi in Alpah, njegov habitat pa na severu sega preko Bavarske do severne Nem\xc4\x8dije. V Sloveniji se sicer pojavlja, vendar izjemno poredko._NEWLINE_Zaradi \xc4\x8dlovekovega poseganja v naravo je ta vrsta polhov ponekod resneje ogro\xc5\xbeena. Tako so na Nizozemskem, kjer je bil v preteklosti ta polh dokaj pogost, leta 2007 na\xc5\xa1li le \xc5\xa1e devet primerkov v gozdovih province Limburg .'